钦定古今图书集成/方舆汇编/职方典/第1542卷 > 《开平越新疆疏》明·郭子章
## 钦定古今图书集成/方舆汇编/职方典/第1542卷 > 《开平越新疆疏》明·郭子章

播地荡平，经制宜定，敬陈善后切要事宜，伏乞圣明
采择，以永奠遐方。万历三十一年，据贵州布政使司
经理分守新镇道右参政尤锡类，会同左布政使赵
健、按察司署印副使韩光曙呈称前事。该臣看得：播
未平之先，急在征讨；播既平之后，急在经理。征讨者，
矢在弦上，不可不发；经理者，鹿在园中，不可不缓。仰
诵明旨，一则曰：“牵累的都免穷治，流移的招他复业，
还与优加赈恤，以安新定地方。”一则曰：“招抚流移复
业，毋令豪强冒夺。”大哉皇言。明见万里，恩加八番，所
以安集鸿雁于泽，休息鸳鸯于梁者，靡不周且详矣。
臣等奉行纶音，宣导德意，与经理诸臣，上自道府，下
至丞尉，亦至于再至于四矣。顾经理之节目，甚冗甚
琐，而其体统在官与民。土官曰“先人历代遗土”，新官
曰“朝廷业已改流”，枘凿不相入而互相持。旧民曰“此
吾世业而偶失之也，何知新民？”新民曰“汝罪人，幸而
脱刃者也”，何得复恋熊虎，各相噬而势相戕。甚至新
官与新民依倚，土官与旧民连结，各恃众怙力，将人
人棋峙以观成败，此“体统之难正也。筑城垣于豺虎
之穴，而犷悍不可使；度田土于荆棘之中，而寻丈不
可核；建学校以化彝”，而口舌纷纭；征粮马以给公，而
支吾推调；开道路以通商，而戎贼莽伏。物力诎而无
以应多役，粻饷殚而无以张兵威。捉襟则肘见，调宫
则商乱。甚至谓“改土徒劳，不如迁蜀”：此节目之难理
也。臣与督臣、按臣会议，谕诸经理司、道、府官，凡教在
初，而礼为始，暂给土官冠带札付，引于绳尺之内。次
定与县令迎送接见仪节，委以职事，稽其勤惰，毋令
逸于绳尺之外，而《官志》始定。查旧田有凭者还旧主，
查逆田入官者给新民，俱不令入价，而责其纳租。土
著子弟稍通者，令之入学，青其衿，毋左其衽。新民子
弟，即平通者，止令寄学，不许观场。二十年后，始令赴
试，而《民志》始定。体统既正，渐议筑城垣。首砌龙泉，次
砌瓮安，又次砌馀庆、湄潭，又次砌平越水城、黄平州
城、铜仁县城，又次修铜仁、平越府城，新添龙里卫城，
又次筑平越行府、铜仁营堡，而城垣举矣。即不敢谓
金汤足恃，而三板、安堵，千“里联络，实空虚之地，为捍
蔽之资，脱有不虞，民亦可倚而守也。”乃渐议度土田，
起粮马，丈出田地一十九万四千有奇，岁征银一万
五千六百有奇，本色米四百有奇。虽比之遵义不及
十之一，而在黔中稍稍成聚，即一郡一州四县，官员
之俸薪，道路之夫马，皂快之工食，践更之戍饟，仅仅
取给焉。又渐议建学校，则改平越卫学为府学，以黄
平州学附于平越府，而土著新附之子弟，肄业有地，
变椎结为弦歌，柔靡莫而《诗》《书》。或者其借此乎？又渐
议开道路，则团聚哨兵，建立铺舍，修饰候馆，滇楚宾
旅，亦稍出途。回视豺狼当道，荆棘塞路之时，则有间
矣。盖自播平至今，已历四年，各官经理亦逾一载，城
市鲜犬吠之惊，丛祠罢狐鸣之盗，是皆我皇上威远
畅，惠广被。故令夜郎、《牂柯》，惊鸟获安；平江、湄水，穷鱼
复乐，岂臣等区区智力所能辨哉！第二、三营造拮据
之臣，其劳亦有不可泯者。谨将各府、州、县筑完城垣
公署、丈完田地粮则，并户口册籍，上呈御览。